text: Jelgavas novada pašvaldība īstenojusi nelegālas būvniecības objekta piespiedu nojaukšanu. Tas ir Latvijā nebijis gadījums.
  Parasti, ja pat lemts par patvaļīgas būvniecības objekta nojaukšanu, to īsteno pats īpašnieks. Taču šajā gadījumā privātmājas nojaukšana organizēta ar vairāku dienestu iesaisti, “ņemot vērā īpašnieku ignorējošo attieksmi domes un tiesas lēmumu izpildei”, norāda pašvaldība.
  Māja uzcelta bez būvatļaujas, jo zemes gabals atrodas Lielupes aizsargjoslā un ir plūdu apdraudēts. Sarakste ar īpašniekiem un tiesvedības ilgst kopš 2010.gada.
  Dienu pēc mājas piespiedu nojaukšanas domē preses pārstāvjiem sniegts skaidrojums, ka īpašnieki nav vērsušies ar lūgumu piešķirt dzīvojamo platību. Nelikumīgi uzbūvētās privātmājas īpašniecei kopīgi ar dzīvesbiedru piederot arī cits īpašums. Tas nozīmējot, ka “Luģi 1” nojaukšanas gadījumā cilvēki nav pakļauti palikšanai bez pajumtes.
  Mājas jaukšanas laikā atrastas gan šautenes, gan patronas, gan sprāgstvielas. Informācija par to nodota policijai.